Klag laat vaar na vrou ‘inbreker’ skietDie aanklag van poging tot moord teen ŉ apteker van die Vrystaat wat haar man geskiet het, is teruggetrek, berig Beeld. Karen Fouche is Saterdagaand in hegtenis geneem nadat sy glo haar man, Frik, as ŉ inbreker aangesien het en hom geskiet het. Die voorval het op die egpaar se plaas, Waterval, buite Ficksburg plaasgevind. Die saak is teruggetrek nadat Fouche in die Ficksburg-landdroshof verskyn het. Jonker Botha, Fouche se regsverteenwoordiger, het aangevoer dat sy kliënt nie in hegtenis geneem moes word nie aangesien daar nooit ŉ klag teen haar gelê is nie. Frik het na bewering ŉ blaasvlam gebruik om ŉ veiligheidshek af te sny toe hy nie sy sleutels kon vind nie. Die egpaar se oudste seun, Frikkie, het op Facebook geskryf die koeëls het regdeur sy pa getrek, maar geen organe of are is beskadig nie, het Beeld berig.